《上十八滩》
清代·汤右曾

星陨如雨不在天，化为怪石沧江边。章川贡川不知数，抟沙撒菽谁使然。

一滩复一滩，一湾复一湾。南来赣石三百里，恍在蜑风蛮雨间。

参错列齿齿，屈曲鸣潺潺。争流喷薄冰雪涌，四面回合岩峦环。

爱此万古立积铁，涛波出没坚且顽。有时娟娟弄秀色，仿佛明镜横烟鬟。

既廉以刿神所刓，不夷而险天真悭。捎濆撇漩敢轻上，长年最能用力艰。

我昨青洲过落濑，白雨飞洒衣裳斑。打鼓发船百丈牵，中流弱缆断蒯菅。

吾生微命如戏耳，鱼龙底用藏神奸。明朝飞橹上天柱，沽酒一笑开心颜。

苦乐更迭无不便，江鸥沙鹭尔许闲。他时放溜小艓子，看我倚棹乘风还。

虔州福地昔所传，道人天眼开禅关。奇峰翠巘疑可到，待与猿狖相追攀。

花开四照天女莲，居士之竹密不删。不须更载郁林石，即此便买愚公山。

作者简介：（1656—1722）清浙江仁和人，字西厓。康熙二十七年进士，授编修，官至吏部侍郎，兼掌院学士。条议甚众。工诗，继朱彝尊并为浙派领袖。有《怀清堂集》。